Rosa Lund (EL), 2025-04-29:
Der er ikke nogen tvivl om, at vi har et stort problem med opioider i Danmark.
Det synes jeg egentlig også har været kendetegnende for alle de ordførertaler, som har været holdt heroppe på talerstolen før min i den her debat, og også i de debatter, som vi har haft tidligere i Retsudvalget, og i Sundhedsudvalget har man sådan set også beskæftiget sig meget med det her spørgsmål.
Så jeg tror ikke, vi kan blive uenige om, at vi har et problem.
Det er en ekstremt potent gruppe af stoffer, som særlig på baggrund af den horrible amerikanske medicinalindustri er blevet meget tilgængelige for unge mennesker her i Danmark.
Da regeringen lancerede sit udspil, som det her lovforslag er en udløber af, indeholdt det rigtig mange gode initiativer, herunder en styrkelse af forebyggelsen, behandlingstilbud og indsamling af viden på området.
Jeg synes, det er godt, at vi også gør noget nu på det strafferetlige område, da det ikke rigtig giver mening, at heroin kategoriseres på én måde, mens oxy'er kategoriseres anderledes, når det nu faktisk skaber de samme problemer for brugerne både sundhedsmæssigt og afhængighedsmæssigt.
Med det her lovforslag, der er fremsat, tages der nogle initiativer, som skal forsøge at få bugt med de problemer, der relaterer sig til udbudsdelen af det her problem.
Vi ved jo desværre godt alle sammen herinde, at det ikke ændrer på noget, når vi sætter straffen op.
Derfor kommer det nok heller ikke til at gøre en forskel på udbuddet.
Men samtidig kan vi godt og vil vi gerne i Enhedslisten anerkende, at der bør gælde lige regler, når man har med de samme typer af stoffer at gøre.
Og det meget lave strafniveau i dag gør det næsten konsekvensfrit at sælge store mængder af opioider i pilleform.
Derfor kan vi godt støtte den del af lovforslaget, hvor man ligestiller det.
Så det giver i vores optik også mening, at såfremt salg m.v. foregår fra almindelige forretninger, skal der også være en konsekvens for de her forretninger.
Et opholdsforbud er meget indgribende i en persons liv, og vi har allerede mange muligheder for at forbyde folk at opholde sig i nærheden af deres eget hjem, og det er vi altså ikke sikre på er det, der virker i den her sammenhæng.
Det gør heller ikke rigtig noget for trygheden.
Det kan godt være, at det på papiret ser godt ud at forbyde rockerveste, men rockervestene forsvinder jo ikke af den grund.
Man kan sådan set godt argumentere for, at det er væsentligt nemmere at holde øje med nogle, der kommer et fast sted, end bare at, som man vil med det her forslag, sende pusheren hen på det næste gadehjørne, hvor der ikke er et opholdsforbud.
Så hvorfor skal vi have et opholdsforbud, når vi i stedet kan efterforske det og gå efter de mennesker, som vi mener har gjort noget kriminelt?
Det virker i hvert fald som lidt spild af politiressourcer, hvis energien bruges på at flytte mennesker få meter ned ad gaden, frem for at man bruger ressourcerne på at efterforske sager og gå efter de her mennesker, så de rent faktisk kan få en dom, hvis de har gjort noget kriminelt.
Noget andet, som heller ikke giver mening for os, er strafskærpelsen, hvis man sælger via Snapchat.
Hvis man tror, at straf har en præventiv effekt, vil den her skærpelse få folk til at sælge på gaden igen frem for på internettet.
Jeg tror ikke, det hænger sådan sammen.
Jeg vil også sige, at jeg heller ikke jeg ønsker, at der bliver åbnet en ny Pusher Street bare til salg af oxy'er, og det tror vi desværre kan være konsekvensen af det her.
Så hvorfor skulle det være en skærpende omstændighed, at det foregår på internettet, frem for at det foregår ansigt til ansigt
, ligesom det synes lidt formålsløst at forbyde mennesker at arbejde i detailbranchen.
Hvis du ryger i fængsel i flere år for at sælge narko og så kommer ud igen, hvorfor skal du så være omfattet af et forbud mod at tage et job i et supermarked, hvis det er det, der kan sikre, at du bliver resocialiseret?
Endelig vil jeg til sidst her gøre opmærksom på, ligesom Stenbroens Jurister har gjort i deres høringssvar, at man med det her lovforslag lovfæster, at almindelige borgere skal direkte i fængsel for at have en begrænset mængde narkotika til eget brug i lommen.
Enhedslisten er imod at sætte borgere, der har narkotika på sig til eget brug, i fængsel.
Derfor kan vi heller ikke støtte den del af lovforslaget.
Men vi støtter intentionen i lovforslaget, og vi støtter også første del af lovforslaget, og derfor kommer vi til at stille et ændringsforslag om at dele det op.
Tak for ordet.